कतरैड़ा दे फुल्ल खाने गी डो’आ जरूर बौह्‌ड़दा, दौं चार फुल्ल तरोड़ी चापी लैंदा, फ्ही डुआर भरियै बड़, बड़ोई जां फकाड़े-त्रिम्बलै पर जाई बौंह्‌दा। कतरैड़ा दे फुल्ल खान घरेआली बी आई दी होंदी, दौन्नैं दा रंग-रूप, सुभा-सुआतम रलदा मिलदा, फर्क छड़ा इन्ना जे मर्द डोआ दी चुंजा पर काठी टोपी जरूर मठोई दी होंदी पर जनाना डोआ च छड़ी नां मात्तर गै लभदी। दौन्नैं दी दुम्ब लम्मी, त्रीह्‌ड़ा जन लग्गी दी डुआर भरदे इयां बझोंदा मनो अनमने चुक्की दी ऐ, इक लड़सूबा जन।